Metsavaatega loometuba on mõeldud keskuses resideerivate kunstnike tööruumiks. Oodatud on mitte ainult heliloojad ja interpreedid, vaid ka teiste valdkondade esindajad – kirjanikud, kunstnikud, filmi- ja tantsukunsti viljelejad, samuti väiksemad kollektiivid. Tulevikus on keskusel kavas ellu kutsuda resideeriva kunstniku stipendium, mis võimaldaks loovisikul keskuses töötada pikema aja vältel ning annaks võimalus süveneda suurematele teostele ja projektidele.
Keskuse üks erilisemaid ruume on Arvo Pärdi töötuba ehk nn Berliini tuba, mis on peamiselt sisustatud helilooja Berliini-kodust pärit isiklike esemetega. Lisaks klaverile ja väikesele spinetile, nootidele ja raamatutele, leidub seal ka näiteks vana tubakakapp, milles helilooja hoidis oma muusikapäevikuid (praegu on need hoiul keskuse arhiivis), ning massiivne kirjutuslaud, millel Arvo Pärt on kirjutanud mitmed oma Berliini-aastatel loodud teosed.
Berliini tuba on helilooja privaatne tööruum ning keskuse külastajatele on selle uksed üldjuhul suletud.